El ple de l'Ajuntament de Sagunt aprova  una moció en relació al Dia Internacional de l'Orgull
10 de juny 2024

![](/media/np4jj5fa/img_1334_c.jpg?width=850&height=566.6666666666666)

El ple de l'Ajuntament de Sagunt ha aprovat una moció basada en una declaració institucional proposada per la Federació Valenciana de Municipis i Províncies, exposada per l'alcalde de Sagunt i regidor d'Igualtat, Darío Moreno, en relació a la celebració del Dia Internacional de l'Orgull, que serà el pròxim 28 de juny de 2024.

El text, aprovat amb els vots a favor de PSOE, PP, IP, Compromís i EU, i l'abstenció de Vox, en suport al col·lectiu LGTBI, expressa el seu compromís amb la «**defensa de la llibertat, la dignitat de l'ésser humà i el respecte de totes les persones a viure i viure la seua orientació sexual com lliurement desitgen**».

El dia internacional de l'orgull, que se celebra en commemoració dels disturbis de Stonewall de Nova York (els EUA) de 1969 i que va suposar l'inici del moviment d'alliberament homosexual, és sens dubte la commemoració més lligada al concepte d'igual, de llibertat i de respecte a la diversitat.

En este dia es recorda als hòmens i dones valentes que van alçar la seua veu per a dir basta a la situació d'opressió i por en la qual vivien. Eixe crit d'esperança i de reivindicació seguix present en la nostra societat cada 28 de juny com aquell 28 de juny de 1969.

Eixe crit reivindicant la igualtat i el respecte va suposar el naixement dels drets del col·lectiu LGTBI, drets que en els nostres dies i en la nostra societat podem considerar com consolidats.

Per esta raó, el text exposa que podem sentir-nos, com a societat i com a poble, orgullosos de ser un país i una Comunitat Valenciana exemplar en el respecte cap a la igualtat de totes les persones, una societat democràtica, diversa i respectuosa amb tots els seus membres.

![](/media/skxflkjd/img_1675_c.jpg?width=249&height=317&mode=max)No obstant això, destaca el deure de continuar treballant «**per l'abolició de qualsevol indici de discriminació de les persones LGTBI**» mitjançant polítiques que impulsen la llibertat, diversitat i garantint els drets d'este col·lectiu. L'orgull del deure complit no pot fer-nos caure en l'autocomplaença: «**Queda molt per fer i molt pel que lluitar**».

Esta lluita es pot enfocar a recordar, solidaritzar-nos i alçar la veu per totes les persones, de molts llocs del món, «**on l'homosexualitat seguix penalitzada, molts països en els quals les persones del col·lectiu LGBTI són perseguits, amenaçats i fins i tot executats per, simplement, expressar els seus sentiments**».

D'altra banda, reconeix la labor de tantes persones que, «**a títol personal o en el desenvolupament del seu treball, lluiten per aconseguir un món més just, més humà, més respectuós amb la diversitat i més igualitari**».

Este dia ha de servir perquè tots ens sentim orgullosos del que hem aconseguit i, també per a «**unir-nos en la cerca d'una societat en la qual la llibertat de les persones i la seua dignitat estiga per damunt de qualsevol contesa política**».

Per tot això, el final del text crida la població a celebrar l'orgull: «**Celebrem la dignitat de les persones, celebrem la llibertat i celebrem la diversitat d'Espanya i de la Comunitat Valenciana**».

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-relacio-al-dia-internacional-de-l-orgull/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-relacio-al-dia-internacional-de-l-orgull/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-relacio-al-dia-internacional-de-l-orgull/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-relacio-al-dia-internacional-de-l-orgull/)